სუპერ 8 (ფილმი)
„სუპერ 8“ (ინგლ. Super 8) — 2011 წლის ამერიკული სამეცნიერო ფანტასტიკური საშინელებათა ჟანრის ფილმი, რომლის სცენარის ავტორი, თანაპროდიუსერი და რეჟისორია ჯეი ჯეი აბრამსი, ხოლო პროდიუსერი – სტივენ სპილბერგი. მთავარ როლებს ფილმში ასრულებენ ჯოელ კორტნი, ელ ფენინგი და კაილ ჩენდლერი. ისინი განასახიერებენ მოზარდებს, რომლებიც სუპერ 8-იან ფირზე იღებენ საკუთარ ფილმს, მაგრამ ამ დროს ხდებიან მატარებლის კატასტროფის მომსწრენი, რასაც ქალაქში საშინელი ამბები მოჰყვება. ფილმი გადაიღეს უირტონში (დასავლეთი ვირჯინია) და იქვე მდებარე ადგილებში. „სუპერ 8“ გამოვიდა 2011 წლის 10 ივნისს სტანდარტულ და IMAX-ის კინოთეატრებში. კრიტიკოსებმა მას დადებითი შეფასება მისცეს, აღნიშნეს რა ნოსტალგიური ელემენტები, ვიზუალური ეფექტები, მუსიკა და მსახიობთა გუნდის, განსაკუთრებით ფენინგის და კორტნის შესრულება. თავად ფილმი შეადარეს ჟანრის კლასიკურ ნამუშევრებთან „უცხოპლანეტელი“, „დარჩი ჩემთან“ და „ლენჩები“. „სუპერ 8“ აგრეთვე კომერციულად წარმატებული იყო და 50 მილიონი აშშ დოლარის ბიუჯეტით 260 მილიონი მოიპოვა. მას მიენიჭა მრავალი ჯილდო და ნომინაცია, ტექნიკურ და სპეციალურ ეფექტებთან დაკავშირებულ კატეგორიებში, ჯაკინოს მიერ დაწერილი მუსიკისთვის და კორტნის და ფენინგის სამსახიობო შესრულებისთვის.